《中國文學美感》

教授名稱：國立台灣大學中文系柯慶明教授

**【本著作除另有註明外，採取**[**創用CC「姓名標示－非商業性－相同方式分享」台灣3.0版**](http://creativecommons.org/licenses/by-nc-sa/3.0/tw/)**授權釋出】**



伍、先秦史籍

初，鄭武公娶于申，曰武姜，生莊公及共叔段。莊公寤生，驚姜氏，故名曰寤生，遂惡之。愛共叔段，欲立之。亟請於武公，公弗許。及莊公即位，為之請制。公曰：「制，巖邑也，虢叔死焉。佗邑唯命。」請京，使居之，謂之京城大叔。祭仲曰：「都，城過百雉，國之害也。先王之制：大都，不過參國之一；中，五之一；小，九之一。今京不度，非制也，君將不堪。」公曰：「姜氏欲之，焉辟害﹖」對曰：「姜氏何厭之有﹖不如早為之所，無使滋蔓！蔓，難圖也。蔓草猶不可除，況君之寵弟乎﹖」公曰：「多行不義，必自斃，子姑待之。」既而大叔命西鄙、北鄙貳於己。公子呂曰：「國不堪貳，君將若之何﹖欲與大叔，臣請事之；若弗與，則請除之，無生民心。」公曰：「無庸，將自及。」大叔又收貳以為己邑，至于廩延。子封曰：「可矣。厚將得眾。」公曰：「不義，不暱。厚將崩。」大叔完聚，繕甲兵，具卒乘，將襲鄭，夫人將啟之。公聞其期，曰：「可矣。」命子封帥車二百乘以伐京。京叛大叔段。段入于鄢。公伐諸鄢。五月辛丑，大叔出奔共。

書曰：「鄭伯克段于鄢。」段不弟，故不言弟；如二君，故曰克；稱鄭伯，

譏失教也：謂之鄭志。不言出奔，難之也。遂寘姜氏于城潁，而誓之曰：「不及黃泉，無相見也！」既而悔之。潁考叔為潁谷封人，聞之，有獻於公。公賜之食。食舍肉。公問之。對曰：「小人有母，皆嘗小人之食矣；未嘗君之羹，請以遺之。」公曰：「爾有母遺，繄我獨無！」潁考叔曰：「敢問何謂也﹖」公語之故，且告之悔。對曰：「君何患焉﹖若闕地及泉，隧而相見，其誰曰不然﹖」公從之。公入而賦：「大隧之中，其樂也融融。」姜出而賦：「大隧之外，其樂也洩洩。」遂為母子如初。君子曰：「潁考叔，純孝也，愛其母，施及莊公。《詩》曰：『孝子不匱，永錫爾類』，其是之謂乎！」(《左傳•魯隱公元年》) [描述: \\140.112.59.229\資源平台\資源平台\版權\版權ICON與範例\F-公共財-book_mark_transparent-square.png](http://ocw.aca.ntu.edu.tw/ntu-ocw/index.php/ocw/copyright_declaration)

癸酉，師陳于鞌。邴夏御齊侯，逢丑父為右。晉解張御郤克，鄭丘緩為右。

齊侯曰：「余姑翦滅此而朝食。」不介馬而馳之。郤克傷於矢，流血及屨，

未絕鼓音，曰：「余病矣！」張侯曰：「自始合，而矢貫余手及肘，余折以御。左輪朱殷，豈敢言病﹖吾子忍之！」緩曰：「自始合，苟有險，余必下推車，子豈識之﹖然子病矣！」張侯曰：「師之耳目，在吾旗鼓，進退從之。此車一人殿之，可以集事。若之何其以病敗君之大事也﹖擐甲執兵，固即死也，病未及死，吾子勉之！」左并轡，右援枹而鼓。馬逸不能止，師從之。

齊師敗績。逐之，三周華不注。(《左傳•魯成公二年》) [描述: \\140.112.59.229\資源平台\資源平台\版權\版權ICON與範例\F-公共財-book_mark_transparent-square.png](http://ocw.aca.ntu.edu.tw/ntu-ocw/index.php/ocw/copyright_declaration)

|  |  |  |  |
| --- | --- | --- | --- |
| 頁碼 | 作品 | 版權 標示 | 作者／來源 |
| 1 | 初，鄭武公娶于申……其是之謂乎！ | [描述: \\140.112.59.229\資源平台\資源平台\版權\版權ICON與範例\F-公共財-book_mark_transparent-square.png](http://ocw.aca.ntu.edu.tw/ntu-ocw/index.php/ocw/copyright_declaration) | 引自左丘明：《左傳•魯隱公元年》  本作品已超過著作財產權存續期間，屬公共領域之著作。 |
| 2 | 癸酉，師陳于鞌……三周華不注。 | [描述: \\140.112.59.229\資源平台\資源平台\版權\版權ICON與範例\F-公共財-book_mark_transparent-square.png](http://ocw.aca.ntu.edu.tw/ntu-ocw/index.php/ocw/copyright_declaration) | 引自左丘明：《左傳•魯成公二年》  本作品已超過著作財產權存續期間，屬公共領域之著作。 |